Boek: Somtotaal | Maroela Media
Ester Labuschagne en Nonthando Majolo het saam grootgeword op ŉ afgeleë plaas in die Oos-Kaap. Hulle was boesemvriendinne – tot een dag van verraad. Nou, soveel jare later, met Nonthando se dogter Mila self al ŉ volwasse vrou, kom spook die verlede by Ester. Met dié nuwe roman vestig Troskie haar opnuut as meevoerende skrywer. Dit is ŉ storie wat geen leser onaangeraak sal laat nie. Troskie skryf met groot vertedering, maar ook met humor.
Dis ek, Anna is in 2004 onder die skuilnaam Elbie Lötter uitgegee. Troskie se tweede boek, Nooit is ’n lang, lang tyd is in 2008 onder haar eie naam uitgegee. Daarna het gevolg Die besoeker, Die staat teen Anna Bruwer en Vermis op Allesverloren. Troskie woon op ’n plaas in die Oos-Kaap. Steinhoff: ‘Die karkas word nou gestroop’ | Netwerk24
Deur Nellie Brand-Jonker 07 Desember 2018 05:05
Die omvang van die ongerymdhede by Steinhoff is klaarblyklik groter as wat aanvanklik gedink is.
Dit was Donderdag die reaksie van ontleders op die nuus dat Steinhoff nie soos beloof sy geouditeerde finansiële state vir die boekjaar tot einde September 2017, asook die bevindinge van die forensiese ondersoek na sy boeke, voor einde Desember gaan uitreik nie.
Dié jaarstate is reeds ’n jaar laat. Die aandeelprys het aanvanklik skerp gedaal en teen laatmiddag was dit amper 12% laer op R1,57.
Groot aandeelhouers wat eise teen Steinhoff ingestel het weens die verliese wat hulle gely het, wag in spanning vir die bevindinge van die forensiese ondersoek.
“Dit is nie goeie nuus nie,” sê Bernard Mostert, een van die aandeelhouers van Tekkie Town wat in 2016 deur Steinhoff gekoop is. Die voormalige bestuur van Tekkie Town tel onder diegene wat ’n eis teen Steinhoff ingestel het.
Lees ook: Steinhoff ’n jaar later: Wat weet ons nou?
“Dit is ’n jaar later. Ons parlement het moeite gedoen om te probeer vasstel wat skeefgeloop het en het gesê hierdie mense moet verantwoordelik gehou word vir die verlies; ’n verlies wat veelvuldige kere meer is as die verliese wat Nkandla en VBS Mutual Bank meegebring het.”
Michael Treherne, portefeuljebestuurder van Vestact, sê dit is teleurstellend dat die jaarstate verder vertraag is nadat daar aan beleggers gesê is dit sou einde vanjaar klaar wees.
Dit is frustrerend vir beleggers en krediteure dat dit so lank neem om die saak uit te klaar.
Casparus Treurnicht van Gryphon Batebestuur.
“Dit is frustrerend vir beleggers en krediteure dat dit so lank neem om die saak uit te klaar,” sê Casparus Treurnicht, ’n portefeuljebestuurder van Gryphon Batebestuur.
Treherne meen die verdere vertraging dui daarop dat die omvang van die ongerymdhede groter is as wat aanvanklik gedink is.
“Dit beteken op sigself ook dat daar meer agter die skerms deur Markus (Jooste, voormalige uitvoerende hoof) gekonkel is as wat voorheen vermoed is,” sê Treurnicht.
Hy meen dit is bevestiging dat onreëlmatighede op ’n groot skaal plaasgevind het. “Wat die omvang daarvan is, sal almal maar moet wag en sien.”
Treurnicht sê dit is ook nou duidelik dat dit onmoontlik sou wees dat Jooste “sulke komplekse transaksies” op sy eie sou kon deurvoer. Hy meen “meer as een persoon” gaan vervolg word.
Bernard Mostert (links) en Braam van Huyssteen, stigters van Mr. Tekkie. Foto: Nellie Brand-Jonker
Steinhoff sê in ’n verklaring die forensiese ondersoek deur PwC is “wesenlik ingewikkelder as wat aanvanklik verwag is” en dat dit oor talle landsgrense gedoen word.
Steinhoff sê ook die impak van die bevindinge tot dusver op die 2017- en 2018-state word nog uitgepluis om die “korrekte rekeningkundige hantering en verwante openbaarmaking te verseker”.
Treherne hoop met die aanstelling van die nuwe direkteur van openbare vervolgings, adv. Shamila Batohi, sal werk gemaak word daarvan om diegene te vervolg wat vir die Steinhoff-debakel verantwoordelik is. “Iemand moet tronk toe gaan.”
Effektief is Steinhoff, ten spyte van al die maniere hoe hulle dit aanbied, eintlik net ’n karkas en dié karkas word nou gestroop.
Bernard Mostert van Mr. Tekkie
Mostert sê terwyl beleggers nou nog langer moet wag op die verslag, kos dit die maatskappy baie geld.
Hy verwys na die peperduur konsultante en adviseurs wat sedert Desember vir Steinhoff bystaan. Netwerk24 het in Junie berig die besteding aan konsultante en adviseurs en die forensiese ondersoek het van einde Desember verlede jaar tot einde Maart vanjaar sowat R7,9 miljoen per werkdag beloop.
Boonop word die direkteure miljoene rande per jaar betaal.
“Die mense wat op die inligting sit en kan sê wat presies skeefgeloop het, is die mense wat in die meerderheid was toe dit gebeur het en hulle verdien baie groot salarisse.
“Effektief is Steinhoff, ten spyte van al die maniere hoe hulle dit aanbied, eintlik net ’n karkas en dié karkas word nou gestroop. Hoe vinniger die verslae uitkom, hoe vinniger gaan dié plundering ophou.”
Die Stellenbosse bankier GT Ferreira reis oorsee en kon nie kommentaar lewer nie. So ook nie Christo Wiese, voormalige voorsitter en grootste aandeelhouer van Steinhoff, nie. Hulle het albei eise teen Steinhoff ingestel.
Meer oor: Steinhoff | Deloitte | Pepkor | Pwc | Markus Jooste | Bernard Mostert | Kleinhandel | Kleinhandelaars